**KLAIPĖDOS MIESTO SAVIVALDYBĖS TARYBA**

**SPRENDIMAS**

## DĖL ATLYGINIMO DYDŽIO už NEFORMALųjį ugdymą KLAIPĖDOS MIESTO BIUDŽETINĖSE SPORTO MOKYMO ĮSTAIGOSE NUSTATYMO

2021 m. birželio 7 d. Nr.

Klaipėda

Vadovaudamasi Lietuvos Respublikos vietos savivaldos įstatymo 6 straipsnio 8 ir 29 punktais, 16 straipsnio 2 dalies 37 punktu ir 18 straipsnio 1 dalimi, Lietuvos Respublikos švietimo įstatymo 70 straipsnio 9 dalimi ir Lietuvos Respublikos kūno kultūros ir sporto įstatymo 12 straipsnio 5 dalimi,Klaipėdos miesto savivaldybės taryba nusprendžia:

1. Nustatyti Klaipėdos miesto biudžetinių sporto mokymo įstaigų atlyginimo už neformalųjį ugdymą dydį – 15 eurų.
2. Patvirtinti Klaipėdos miesto biudžetinių sporto mokymo įstaigų atlyginimo už neformalųjį ugdymą dydžio apskaičiavimo metodiką (pridedama).
3. Patvirtinti, kad atlyginimo už neformalųjį ugdymą Klaipėdos miesto biudžetinėse sporto mokymo įstaigose nereikia mokėti:

3.1. jeigu asmuo dėl ligų ar traumų visą einamąjį mėnesį nedalyvavo ugdymo procese, pateikus tai patvirtinančius dokumentus (patvirtinantys dokumentai ligos atveju laikytini ir tėvų pateisinamieji rašteliai);

3.2. oficialių bendrojo ugdymo mokyklų vasaros atostogų metu, bet ne ilgiau kaip 2 vasaros mėnesius;

3.3. jeigu Klaipėdos miesto savivaldybės administracijos vaiko gerovės komisijos teikimu Klaipėdos miesto savivaldybės administracijos direktorius priėmė sprendimą dėl minimalios priežiūros priemonės (lankyti sporto programą) skyrimo vaikui;

3.4. jeigu šeima gauna socialinę pašalpą, mokamą pagal Lietuvos Respublikos piniginės socialinės paramos nepasiturintiems gyventojams įstatymą;

3.5. jeigu asmuo auga daugiavaikėje šeimoje, auginančioje 3 ir daugiau vaikų;

3.6. jeigu asmuo gyvena bendruomeniniuose globos namuose, Šeimos gerovės centro padaliniuose (dienos centre, laikinos globos centre ir pan.) jam teikiama pagalba ir apie tai pateikiamas patvirtinantis dokumentas;

3.7. jeigu asmuo turi negalią, pateikus tai patvirtinantį dokumentą;

3.8. pradinio rengimo pirmųjų ugdymo metų asmenų grupėms pirmąjį kalendorinį ugdymo mėnesį;

3.9. perspektyviems sportininkams, atitikusiems Klaipėdos miesto savivaldybės stipendijų skyrimo perspektyviems sportininkams tvarkos aprašo nuostatas, patvirtintas Klaipėdos miesto savivaldybės tarybos sprendimu;

3.10. sportininkams, sulaukusiems 19 ir daugiau metų, atitinkantiems Klaipėdos miesto savivaldybės tarybos patvirtintus atrankos kriterijus.

4. Nustatyti, kad:

4.1. atlyginimas už neformalųjį ugdymą Klaipėdos miesto biudžetinėse sporto mokymo įstaigose mokamas už einamąjį mėnesį; priėmus vaiką į sporto mokymo įstaigą ar nutraukus sutartį su juo, atlyginimas skaičiuojamas už visą einamąjį mėnesį;

4.2. atlyginimas už neformalųjį ugdymą Klaipėdos miesto biudžetinėse sporto mokymo įstaigose paskelbus karantiną Lietuvos Respublikoje nemokamas, kai ugdymas yra sustabdytas;

4.3. atlyginimas už neformalųjį ugdymą Klaipėdos miesto biudžetinėse sporto mokymo įstaigose karantino ir (ar) ekstremalios situacijos laikotarpiu mažinamas 50 proc., kai ugdymas organizuojamas nuotoliniu būdu;

4.4. Klaipėdos miesto biudžetinių sporto įstaigų negautos pajamos iš įmokų dėl lengvatų taikymo yra skiriamos iš Klaipėdos miesto savivaldybės biudžeto;

4.5. lėšos, gautos už neformalųjį ugdymą, naudojamos sportinio ugdymo daliai organizuoti – trumpalaikiam, ilgalaikiam turtui įsigyti, varžyboms organizuoti, išvykoms į jas organizuoti, komandiruotėms apmokėti, vasaros užimtumo sporto stovykloms organizuoti;

4.6. asmenų, atleidžiamų nuo atlygio už neformalųjį ugdymą, sąrašas tikslinamas kiekvienais mokslo metais; prašymai ir dokumentai dėl lengvatų taikymo pateikiami priimant asmenį į sporto mokymo įstaigą.

5. Įpareigoti Klaipėdos miesto biudžetinių sporto mokymo įstaigų vadovus parengti ir patvirtinti tvarkos aprašus dėl atlyginimo už neformalųjį sportininkų ugdymą veiklos organizavimo procedūrų.

6. Pavesti Klaipėdos miesto savivaldybės administracijos direktoriui patvirtinti Klaipėdos miesto savivaldybės biudžetinių sporto įstaigų gaunamo atlyginimo už ugdymą skolų pripažinimo beviltiškomis ir jų nurašymo tvarkos aprašą.

7. Pripažinti netekusiu galios Klaipėdos miesto savivaldybės tarybos 2011 m. gruodžio 22 d. sprendimą Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo“ su visais pakeitimais ir papildymais.

8. Nustatyti, kad šis sprendimas įsigalioja 2021 m. rugsėjo 1 d.

9. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

|  |  |
| --- | --- |
| Savivaldybės meras  |  |

|  |  |
| --- | --- |
| Teikėjas – Savivaldybės administracijos direktorius | Gintaras Neniškis |

Parengė

Sporto skyriaus vyriausioji specialistė

Aistė Sorokienė, tel. 40 17 13

2021-04-30